## L’astrofotografia arriba a la Ciutat de les Arts i les Ciències amb el concurs internacional ‘AstroCiutat. L’univers en imatges’

*** Les persones interessades poden enviar les seues imatges fins al 18 de juliol
* El certamen, amb premis de 1.000 i 500 euros en material per a la pràctica d’esta modalitat de fotografia, compta amb cinc categories: ‘Cel Profund’, ‘Lluna’, ‘Sol’, ‘Via Làctia’ i ‘Circumpolars/Trail’**

L’astrofotografia arriba a la Ciutat de les Arts i les Ciències amb el concurs internacional ‘AstroCiutat. L’univers en imatges’ convocat pel complex cultural per a promoure entre el públic este tipus de fotografia que unix l’art amb la ciència.

Les persones interessades a participar i enviar les seues imatges tenen de termini fins al dijous 18 de juliol. Els premis són material i accessoris valorats en 1.000 i 500 euros per a la pràctica de l’astrofotografia facilitats per les empreses especialitzades FotoAstro González i Fotopro. També s’inclouen dos entrades al Centre Astronòmic de l’Alt Túria -CAAT- pertanyent a l’Associació Valenciana d’Astronomia (AVA).

El concurs establix les categories següents: ‘Cel Profund’, amb fotografies o captures d’elements fora del nostre sistema solar que poden ser realitzades amb telescopi o amb teleobjectius; ‘Lluna’, que engloba imatges del nostre satèl·lit natural on es permet destacar detalls superficials, fases lunars, etc., i altres elements combinats amb la temàtica de la categoria; ‘Sol’, fotografies de l’astre, en les quals poden aparéixer altres elements combinats; ‘Via Làctia’, amb imatges que ressalten la majestuositat de la galàxia; i ‘Circumpolars/Trail’, en la qual poden participar captures d’estreles circumpolars o rastres d’estreles durant llargues exposicions.

L’entrega de premis serà en el Museu de les Ciències el divendres 4 d’octubre amb motiu de l’inici de la Setmana Mundial de l’Espai. Se n’atorgaran dos per cada categoria, el primer valorat en 1.000 euros i el segon premi valorat en 500 euros, aproximadament, en material i accessoris per a la pràctica de l’astrofotografia facilitats per les empreses especialitzades FotoAstro González i Fotopro. També s’inclouen les dos entrades al Centre Astronòmic de l’Alt Túria -CAAT- a l’AVA.

Més informació es pot consultar la [pàgina web de la Ciutat de les Arts i les Ciències](http://www.cac.es/astrociutat ).

Fecha: 02/07/2024